۱- اون و بال
بیر نفر اون و بال آلمیشدی، مئشهیه گئدیردی.
سوروشدولارکی: «اوردا نه ایشین وار؟»
مئشهده آیی توتماغا گئدیرم.
سوروشدولار: «نییه بال آپاریرسان؟»
دئدی: «آیینـین، بالدان خوشو گلیر. بیر آز بال قویاجاغام آغاجین اوٍستوٍنه، بیر آز دا یاخاجاغام آغاجین تنهسینه.»
سوروشدولار: «یاخشی، نه اولسون؟ منظورون ندیر؟»
دئدی: «آیی بال یئمک اوٍچوٍن، آغاجا دیرماشاجاق. ائله کی، بالی یئدی، کئفلی- کئفلی آغاجدان ائنهجک، اوندا بال بدنینه یاخیلاجاق.»
سوروشدولار: «پس او اونو نه اوٍچوٍن آپاریرسان؟»
دئدی: «اونو دا تؤکهجییم آغاجین دیبینه. آیی، ائله کی، آغاجدان ائندی، دوٍشهجک اونون اوٍستوٍنه، باشدان آیاغا اون اولاجاق. سونرا دوروب گئدهجک ائوه. من ده دالیسیجا. یئکه- زیرپی آیی ائوه گیرندن سونرا، گئدهجک آینانین قاباغیندا دایاناجاق، اؤزوٍنه باخاجاق، گؤرهجک باشدان آیاغا آغ-آپباق اولوب. ائله بیلهجک کی قوٍطب آییسیدیر. دئیهجک: «من کی قوٍطب آییسییام، بوردا نه قاییریرام». یوٍکوٍن چاتاجاق گئدهجک قوٍطبا. من ده دالیسیجا. ائله کی، یئتیشدی قوٍطبا، بدنی دوناجاق، داها حرکت ائلهیه بیلمهیهجک، اوندا من ده یئتیشیب اونو شیکار ائدهجگم.»
ایندی من بیلمیرم بو کیمین حئکایهسیدیر. اگر سیز بیلیرسیز بیزی ده جریاندا قویون.
۲- عمّهنین ائوی
بیر موٍددتدیر تهرانین اطرافیندا، شهرجیکلرین بیرینده یاشایـیریق. بیر قوراضا ماشینیمیز وار، اونونلا اؤزوٍموٍزوٍ تهرانا یئتیریریک. بیر گوٍن بیر مؤحترم آغا شهرجگین باشیندا دایانمیش ایدی، منیم قاباغیمی کسدی. خاهیش ائلهدی کی، اونو اوتوبوس دایاناجاغیناجان یئتیرم. اونو یئتیردیم دایاناجاغا، دایاندیم کی، یئنه
دئدی: «ائلهیه بیلرم بیر آز آشاغیلیق دا ائنم؟»
دئدیم: «خاهیش ائلیرم.»
یولون آراسیندا سوروشدو: «سیز چارراهین باشیناجان دا گئدیرسیز؟»
دئدیم: «هن.»
دئدیم: «پس من ده اورایاجان سیزینله گلیرم.»
دئدیم: «خاهیش ائلیرم.»
چارراها کی، یئتیشدیک، سوروشدو: «تهرانسرین» «سه راهینا» دا گئدیرسینیز؟»
دئدیم: «چوٍن مئیدان-ی آزادییه گئدیرم، ایستر- ایستهمز او اورادان کئچهجم.»
دئدی: «نه یاخشی، پس من ده سیزله مئیدان-ی آزادییه گلیرم.»
سونرا سامسونئت کیفینی آچدی، بیر کیتاب چیخارتدی و چوخ راحات باشلادی اوخوماغا. آزادی مئیدانـینا کی، یئتیشدیم، دایاندیم کی، طرف دوٍشسوٍن. پولیس گلدی بئش مین توٍمن منی جریمه ائلهدی. مئیداندا دایانماق یاساق ایدی. یولا دوٍشدوٍم.
مؤحترم آقا سوروشدو: «بوردان هارا گئدهجکسیز؟»
دئدیم: «عمّهمین ائوینه.»
دئدی: «سوروشا بیلرم عمّهزین ائوی هایاندادیر؟»
۳- سیاست
بیری دئدی: «سیاسته گیرمه».
دئدیم: «بیز سیاسته گیرمیریک، سیاست بیزه گیریر!»
pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab snd_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab